 PREDBEŽNÁ INFORMÁCIA

(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)

1. Pripravovaný právny predpis:

Návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony

2. Základné ciele právnej úpravy:

Cieľom pripravovaného návrhu zákona je v nadväznosti na úlohu C.24 z uznesenia vlády Slovenskej republiky č. 243 z 3. júna 2026 zrušiť povinnosť vytvárať rezervný fond  spoločnostiam s ručením obmedzeným (ďalej len „úloha C. 24“). 

3. Zhodnotenie súčasného stavu:

Spoločnosť s ručením obmedzeným vytvára, podľa súčasnej právnej úpravy, rezervný fond v čase a vo výške určenej spoločenskou zmluvou. Ak sa rezervný fond nevytvorí už pri vzniku spoločnosti, spoločnosť je povinná ho vytvoriť z čistého zisku vykázaného v riadnej individuálnej účtovnej závierke za rok, v ktorom dosiahla zisk po prvýkrát, a to najmenej vo výške 5 % z čistého zisku, pričom jeho výška nesmie presiahnuť 10 % jej zapísaného základného imania. Takto vytvorený fond je spoločnosť zároveň povinná každoročne dopĺňať o sumu určenú v spoločenskej zmluve alebo v stanovách, najmenej však vo výške 5 % z čistého zisku vykázaného v riadnej individuálnej účtovnej závierke, a to až do dosiahnutia výšky rezervného fondu stanovenej v spoločenskej zmluve alebo v stanovách, najmenej však do výšky 10 % jej zapísaného základného imania. O použití rezervného fondu rozhodujú konatelia v súlade s § 67 Obchodného zákonníka, a to v rozsahu jeho povinnej tvorby podľa zákona, len na krytie strát spoločnosti.
Vychádzajúc z úlohy C. 24 predkladateľ pripraví do legislatívneho procesu návrh zákona, ktorým dôjde k explicitnému zrušeniu povinnosti vytvárať rezervný fond v spoločnosti s ručením obmedzeným. 

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

Kontaktné údaje:

Ministerstvo spravodlivosti Slovenskej republiky
sekcia legislatívy
Račianska 71
813 11 Bratislava

email: 	anna.kovalova1@justice.sk 

5. Predpokladaný termín začatia pripomienkového konania:

November 2026
